b'\n_START_ARTICLE_\nTolkuse raba\n_START_PARAGRAPH_\nTolkuse raba on H\xc3\xa4\xc3\xa4demeeste ja H\xc3\xa4\xc3\xa4demeeste valla maa-alal asuv k\xc3\xb5rgsoo. Raba asub Tallinn\xe2\x80\x93P\xc3\xa4rnu\xe2\x80\x93Ikla maantee \xc3\xa4\xc3\xa4res umbes 6 km p\xc3\xb5hja pool H\xc3\xa4\xc3\xa4demeestest._NEWLINE_Raba pindala on 55 km\xc2\xb2. 1856 kaevatud Timmkanal jagab raba kaheks osaks ja l\xc3\xb5unapoolset kutsustakse ka Maasika rabaks. Raba keskel on 42 laugast.\n_START_SECTION_\nAjalugu\n_START_PARAGRAPH_\nAnts\xc3\xbclusj\xc3\xa4rve ja Litoriinamere ajal oli praeguse raba kohal laht, mida \xc3\xbcmbritsesid luitevallid. Kui meretase langes, siis laht soostus. Tolkuse raba koosneb mitmest kokku kasvanud soost. Raba k\xc3\xb5ige vanemas osas on turbakiht juba 5 m paks. Kunagiste luidete jalamilt v\xc3\xa4ljuva survelise p\xc3\xb5hjavee m\xc3\xb5jul on kohati tekkinud allikasoo, kus kasvab haruldasi taimi. Arvatavasti teeb just veere\xc5\xbeiim Tolkuse raba nii eriliseks, et raba p\xc3\xb5hjaosas on registreeritud Eesti oludes rekordiline turba juurdekasv: 1,6\xe2\x80\x931,9 mm aastas._NEWLINE_L\xc3\xa4bi aegade on Tolkuse rabasse kaevatud palju kraave. Selle tulemusena on mitu raba keskosas olevat laugast t\xc3\xbchjaks voolanud. Kohati on kraavide l\xc3\xa4heduses hakanud raba metsastuma._NEWLINE_Tolkuse rabas on 1,5 km pikkune \xc3\xb5pperada ja 2004 rajatud 18 m k\xc3\xb5rgune Rannametsa vaatlustorn. Torn asub mere l\xc3\xa4hedal ja hea ilmaga paistab sellelt Kihnugi \xc3\xa4ra._NEWLINE_P\xc3\xa4rnu linn v\xc3\xb5ttis 1958 Tolkuse raba looduskaitse alla.\n_START_SECTION_\nElustik\n_START_PARAGRAPH_\nTolkuse raba keskosa laugastes ja \xc3\xa4lvestes kasvavad toitainerikkale veele viitavad taimed hundinui, m\xc3\xbcrkputk ja ubaleht. Nende kallastel kasvavad madalsoole iseloomulikud tarnad ja s\xc3\xb5najalad, vaevakask, pajud ja isegi \xc3\xbcksikud kidurad kuused. _NEWLINE_Tolkuse rabas pesitsevad lindudest p\xc3\xb5ldr\xc3\xbc\xc3\xbct, mudatilder, v\xc3\xa4ikekoovitaja, hall\xc3\xb5gija, sookurg ja teder. Rabasaared on metskitsede, p\xc3\xb5trade ja metssigade sigimis- ja varjepaigad.'